Decizia controversată luată de premierul slovac Robert Fico chiar înainte să fie împușcat cu mai multe gloanțe
Premierul Slovaciei - Robert Fico - este în stare stabilă, dar gravă, după ce a fost împușcat miercuri în plină zi.
Informația a fost făcută publică de spitalul unde Fico a fost supus unei intervenții chirurgicale care a durat cinci ore, azi-noapte.
Atacatorul - un scriitor în vârstă de 71 de ani - ar fi avut motive de natură politică, susțin autoritățile.
Autoritățile de la Bratislava trebuie să explice însă cum a reușit acest individ să înșele vigilența gărzilor de corp ale președintelui și să tragă de mai multe ori înspre Robert Fico.
Slovacii au primit miercuri seară vestea că premierul lor se zbate între viață și moarte și este operat.
Intervenția chirurgicală a durat mai multe ore, iar spre dimineață au venit infomații că starea lui Robert Fico este în continuare gravă.
Robert Kalinak, ministrul slovac al apărării: „În timpul nopții, medicii au reușit să stabilizeze pacientul și, în momentul de față, este supus unor altor proceduri medicale. Situația e foarte gravă.”
Miriam Lapunikova, directoarea spitalului: „A fost supus unei intervenții chirurgicale care a durat cinci ore și a implicat două echipe de medici: chirurgi și traumatologi. Pacientul avea mai multe plăgi prin împușcare. A fost dus în unitatea de terapie intensivă unde primește mai departe îngrijiri.”
Șeful guvernului slovac a fost împușcat, la finalul unei întâlniri în orașul Handlova, din centrul Slovaciei.
Atacatorul l-ar fi strigat cu apelativul Robo, cum îi spun apropiații și susținătorii. Apoi a tras de cinci ori spre Fico. Cel puțin un glonț i-a străpuns stomacul. Altele i-ar fi atins mâna și piciorul. Oficialul a fost transportat cu un elicopter la un spital dintr-un oraș apropiat.
Un bărbat de 71 de ani a fost pe loc reținut de poliție. Potrivit presei slovace, numele atacatorului este Juraj Cintula - scriitor, fondator al unui club literar și membru al formaţiunii pro-occidentale Partidul Progresist. În poeziile sale se indentifică drept un om care a ajuns să riposteze atunci când e atacat.
Din presa slovacă răzbat informații contradictorii despre el. Se identifică drept progresist, dar, în trecut, ar fi fost apropriat de gruparea pro-rusă, „Recruții slovaci”. Aceștia se autoproclamau „patrioți” care luptă să protejeze Slovacia de valurile de imigranți.
Matej Sutaj Estok, ministrul de interne: „Primele informații pe care le-am obținut ne arată că a existat o motivație clară de natură politică și că decizia a fost luată la scurt timp după alegerile prezidențiale (aprilie 2024).”
Într-o înregistrare ce pare fi realizată în arestul poliției și publicată apoi pe rețelele sociale, suspectul mărturisește că gestul a pornit de la dezacordul său față de măsurile guvernanţilor.
Atacul survine în contextul în care guvernul lui Fico face demersuri pentru a desființa televiziunea de stat din Slovacia.
Decizia a suscitat proteste de amploare organizate de opoziția pro-occidentală. În schimb, ministrul slovac de interne i-a acuzat pe jurnaliști că întrețin tensiunile și un climat de ură în țară.
Matej Sutaj Estok: „Ne apropiem încet de marginea prăpastiei unui război civil. Pe rețelele sociale apar astăzi comentarii atât de pline de ură. Așa că, vă rog, opriți-vă imediat! Acest punct culminant și această tentativă de asasinat a premierului sunt confirmări explicite ale acestui lucru”.
Robert Fico, președintele unui partid populist de stânga, s-a remarcat printr-o retorică pro-rusă și anti-occidentală.
A fost nevoit să demisioneze din funcția de prim-ministru după asasinarea jurnalistului de investigație Jan Kuciak, în 2018.
Dar a revenit la putere după alegerile din septembrie anul trecut, la conducerea unei coaliții de partide populiste și naționaliste. A câștigat după ce a promis că oprește ajutorul militar către Ucraina, negând în același timp că ar fi pro-rus.
Robert Fico a fost acuzat că întreține și exploatează aceste diviziuni. Iar pozițiile anti-europene i-au determinat pe unii observatori să-l compare cu premierul populist de dreapta din Ungaria, Viktor Orban.
Sursa: Pro TV
Dată publicare:
16-05-2024 13:17